Liselott Blixt (DF), 2013-04-19:
Jeg vil gerne takke for ministerens besvarelse.
Jeg synes, at der var rigtig mange gode punkter.
Men jeg synes også, man til nogle af de ting, som ministeren svarede på, kunne spørge: Jamen hvad er det, den nyeste forskning siger?
Ministeren sagde, at meget af det drejede sig om at holde rent omkring sig og lufte ud osv.
Men vi ved også fra Dansk BørneAstma Center, der har forsket i netop det her i 15 år, hvad det er, der sker med allergier.
Det er faktisk, at vi skal have nogle bakterier for at undgå allergi.
Man har faktisk fundet ud af, at kvinder, der føder ved hjælp af kejsersnit, har større risiko for at få børn med allergier end kvinder, der føder normalt.
Som man tidligere har hørt, er der det her med, at man skal have syv pund skidt om året, og der er faktisk noget rigtigt i det.
Man har faktisk fundet ud af, at kvinder, der arbejder i en kostald, ikke føder børn, der har allergier.
Det er altså meget pudsigt.
Derfor synes jeg jo også, og det synes vi i hvert fald i Dansk Folkeparti, at man ikke må slippe forskningen.
For hvis den kan gøre os klogere på, hvad der skal til for ikke at føde børn, der har astma og allergier, er det vigtigt at starte der.
Så forskning skal bestemt også være en ting.
Ministeren var også inde på, at lægerne har en håndbog, en guide, fra 2006.
Og mon ikke også vi skulle begynde at revidere den og se, hvad det er for en viden, vi har?
I dag har jeg skrevet på min facebookside, at vi skulle debattere emnet.
Så var der en af mine facebookvenner, der skrev: Jamen i Danmark fik jeg at vide, at jeg havde en fødevareallergi og ikke kunne tåle at spise hvede, og der var mange ting, der så skulle droppes, som jeg skulle undlade at spise.
Da vedkommende så flyttede til Holland, tog det de hollandske læger 1 time at finde ud af, at vedkommende havde en svamp i maven, og når den først blev bekæmpet med noget medicin, kunne vedkommende faktisk spise alt igen og havde ikke mere allergi.
Vi symptombehandler måske mere herhjemme, end vi går ind og finder ud af, hvad årsagen er, og om der er noget, vi kan gøre.
Så viden er utrolig vigtig på det her område, hvor vi måske famler os frem.
Det er derfor, det er vigtigt, netop fordi vi ikke har de her allergologer, som vi politisk har bestemt vi ikke behøvede mere.
Det fik vi jo at vide af Speciallægekommissionen, som ministeren også har fortalt lidt bredere om, så det vil jeg ikke komme ind på.
Det gør altså, at man står i dag med ventetider, som vi ikke synes er acceptable, slet ikke, når jeg hører fra dem, der bor i Region Sjælland, at de ikke kan komme hen til en allergolog, uden at de skal rejse flere hundrede kilometer, var jeg lige ved at sige – jeg tror, den længste afstand er 160 km.
Det er bare ikke godt nok.
På nogle sygehuse kan vi se, at man kan oprette nogle afdelinger, der gør noget ud af at uddanne deres læger.
Det er sådan nogle ting, vi skal have ind for at sikre, at der sker noget på området.
Det håber jeg selvfølgelig også kan gøres, ved at vi får den udredningsplan.
Vi ved som sagt, at der er over 1 mio. danskere, der lider af allergi.
Overvejende er de overladt til de almenpraktiserende lægers begrænsede kendskab til området eller i bedste fald til de få tilbageværende speciallæger med indsigt i allergi.
Det indebærer de her lange ventetider for patienter med moderat til svær allergi, som har behov for en relevant faglig ekspertise på området.
Det har også betydet, at vi har betragtelige og utilfredsstillende regionale forskelle.
I enkelte regioner, som netop i Region Sjælland, bliver man sendt til Gentofte.
Der er rigtig lang vej fra Nakskov til Gentofte, og problemet er jo, når specialisterne, vi har i dag, går på pension, for hvad så?
Allergisk snue er formentlig den hyppigste kroniske sygdom blandt unge og yngre voksne i Danmark.
Blandt patienter med moderat til svær allergi har en dansk videnskabelig undersøgelse påvist et signifikant tab af livskvalitet – et tab, som viste sig ikke at være afhængigt af, hvorvidt man som patient også havde astma.
Allergibetydningen i denne patientgruppe er således langt fra triviel.
Den samfundsmæssige omkostning var ministeren inde på man ikke kunne regne ud.
Men man har en undersøgelse publiceret i 2005.
Det er et dansk studie af patienter med allergisk snue, som var henvist til specialistbehandling.
De beregnede, at sygdommen var forbundet med direkte og indirekte udgifter på 16.000 kr. pr. patient pr. år.
Den årlige udgift er estimeret til at være 6.700 kr., såfremt man kun medregner direkte udgifter til læge og medicin samt sygedage, hvor folk er væk fra arbejdet. Idet denne danske undersøgelse er foretaget blandt moderate til svære allergikere, hvoraf ca. 600.000-700.000 er moderate til svære pollenallergikere, kan den samlede udgift til allergien i denne patientgruppe estimeres til 4,5 mia. kr. Så det er noget, der betyder noget for vores samfundsøkonomi.
Derfor er det også vigtigt, at vi laver nogle tiltag.
Derfor er jeg rigtig glad for, at jeg endnu en gang kan sige, at vi er et samlet Folketing, som støtter op om et forslag til vedtagelse.
Det er støttet af Venstre, Socialdemokraterne, Dansk Folkeparti, Socialistisk Folkeparti, Radikale Venstre, Liberal Alliance og Konservative.
Ordlyden er i det fremsatte: Forslag til vedtagelse »Folketinget konstaterer, at mange danskere rammes af allergi, og at det medfører forringet livskvalitet og øget sygefravær.
Folketinget tager ministerens redegørelse til efterretning og understreger vigtigheden af, at landets allergikere har ret til hurtig og lige adgang for korrekt diagnose og behandling.
Folketinget noterer sig, at retten til hurtig udredning i sygehusvæsenet, som træder i kraft den 1. september 2013, også vil omfatte patienter, der skal udredes for allergi.
På den baggrund opfordrer Folketinget regeringen til at sikre, at den nødvendige viden om allergi er til stede i sundhedsvæsenet i alle fem regioner, så man sikrer et højt fagligt niveau rundt i landet.
Forebyggelse af og gener ved allergi skal tænkes ind i udarbejdelsen af nye indsatser og initiativer, ikke blot på sundhedsområdet, da en tværfaglig indsats er nødvendig med henblik på at øge livskvaliteten for dem, der er berørt af allergi.«